Haveforeningen Klausdalsbro

**Eksternt referat af bestyrelsesmøde d. 10. september 2024**

**Tilstede:** Yvette, Hanne, Tim, Emil, Peter, Marianne, Anette

**Afbud:** Lotte, Torben

Dagsorden:

1: Valg af ordstyrer, referent og godkendelse af dagsorden

2: Godkendelse af interne og eksterne referater

3: Nyt fra/til formanden, kassereren eller øvrige medlemmer

4: Opsamling fra tidligere møder, mails og referater

5: Nyt fra huset eller udvalgene

6: Køb, salg og igangværende sager vedr. haver

7: Indkomne mails, klager, påtaler m.v.

8: Opsamling fra kontorvagter og fællesarbejder

9: Kommende aktiviteter og arbejdsopgaver

10: Kommende bestyrelsesmøder

11: Eventuelt

Ad 1:

Anette blev valgt til ordstyrer og Peter til referent.

Dagsorden blev godkendt. Fremadrettet optages på dagsordenen kun sager, der er indmeldt til Peter senest 3 dage før bestyrelsesmødet, hvilket som oftest vil være søndag.

Ad 2:

Interne referater fra d. 15. og 27. august blev godkendt og underskrevet. Lotte og Torben mangler at underskrive. Referaterne ligger på kontoret og kan underskrives der.

Ad 3:

Hanne har til generalforsamlingen i 2025 bestilt lørdag d. 12. april i Herlev Bio. Der var enighed om, at dette sted ikke er velegnet til afholdelse af generalforsamling. I stedet for må generalforsamlingen holdes en hverdagsaften. Hanne påtager sig at bestille lokale i Herlev Medborgerhus (og har efter mødet bestilt lokale til d. 9. april kl. 18.00)

Containere vil blive tømt sidste gang i slutningen af september. Det blev drøftet, om vi ligesom Nyvang skal forlænge tømning til også at foregå i oktober. Der blev ikke taget nogen beslutning.

Hanne kontakter Herlev Kommune for at høre de præcise datoer for tømning af de forskellige typer containere.

(Hanne har efter mødet fået oplyst disse datoer:  
Mandag den 23 9 2024 er sidste dag for haveaffald  
Tirsdag den 24 er sidste dag for mad pap, plastic og restaffald.   
Onsdag d. 25. 9. er sidste dag for resten.)

Der sendes mail til alle medlemmer om tidspunkt for sæsonens sidste tømninger.

Yvette vil være til stede, når containere tømmes sidste gang. Der låses af til containerpladsen efter sidste tømning.

Hanne kontakter også kommunen om at få flyttet glas- og metalkuberne til containerpladsen.

Ad 4:

Bestyrelsens forretningsorden blev endelig godkendt.

Nyvang har accepteret at betale halvdelen af udgifterne til et hegn med låge mellem haveforeningerne. Opsætning af hegn sker til foråret.

Opførelsen af hegnet kræver fældning af en række træer. Der er fra Rosted Grønt Pleje indhentet tilbud på fældning og flisning på i alt kr. 31.250. Det er for dyrt. I stedet foretages fældning af en gruppe frivillige fra de to haveforeninger styret af Tim. Det fældede kan placeres i container i Nyvang. De frivillige bespises med sandwich efter fældningen.

Torben og Hanne har igen haft kontakt til Herlev Kommune om problemerne med belysning på de interne veje. Ny pærer går hurtigt ud efter udskiftning. Det kan anmeldes til kommunen, der skifter til ny pære uden beregning. Hvis der afskaffes nye lamper, overtager vi selv udgifterne til både anskaffelse og drift inkl. pærer.

På bestyrelsens heldagsmøde i februar skal der tages stilling til, om vi til generalforsamlingen vil stille forslag om nye lamper.

Generelt set er hækkene ved de interne veje bragt i ok stand; men ingen er blevet klippet ind til at flugte med lygtepælene. I de haver, hvor det ikke sker inden d. 1.oktober, vil en gartner i løbet af vinteren blive sat på at klippe ind på begge sider af vejene og haverne blive trukket for udgiften ved betaling af haveleje. Mail herom sendes ud til alle medlemmer.

Der er aftalt møde med Kreds 1 d. 2.oktober om kloakering. Peter og et medlem af kloakeringsudvalget deltager. Reino fra Nyvang inviteres til også at deltage.

Ad 5:

Spilleregler/retningslinjer for medlemsarrangementer i Huset blev godkendt. Hænges op i Huset og lægges på hjemmesiden.

Tim er husansvarlig. Emil står for udlevering af nøgler ved leje af huset og til medlemsarrangementer.

Ad 6:

Der blev orienteret om forskellige løbende sager.

Hvis der er utilfredshed med en vurdering, er det bestyrelsen, der skal klage.

Ad 7)

Der er indgivet klager over ”fest” på pladsen fredag d. 6. og lørdag d. 7. september. Udover støj går klagerne især på, at folk urinerer bag ved Huset samt bruger et privat udendørs pissoir i én af haverne frem for benyttelse af fællestoiletterne. Det indskærpes, at kun de fælles toiletter må bruges.

Der er også klaget over, at der ryges og forhandles hash på pladsen. Det er også observeret, at en have har mange kortvarige besøg af gæster udefra. Det skal indskærpes, at hverken rygning eller salg af hash må finde sted på pladsen. Konkrete tilfælde af hashsalg må meldes til politiet. Yvette vil kontakte Vestegnens Politi med opfordring til forebyggende at sende politiet forbi haveforeningen.

Ad 8)

Kontoret til fællesarbejde trænger til rengøring. Der trænger også til oprydning i værkstedet.

Bestyrelseskontoret er gjort rent, men vandhanen er ikke ordnet endnu.

Rummet bagved Traktorgården trænger til oprydning. Ved fællesarbejde d. 5. oktober sorteres og kasseres. Der bestilles container til det kasserede.

De gamle stole fra Huset vil frit kunne afhentes d. 5. oktober og bliver ellers kasseret.

Ved fællesarbejde d. 21. september sættes spejl op ved Vej 4 og skilte med parkeringsforbud.

Ad 9)

Vinsmagning finder sted d. 19. september og kræver tilmelding. Torben har lavet Facebook-opslag og står for arrangementet.

Præmier til præmiefesten er afhentet i kredsen af Yvette og placeret på kontoret. Der skal laves køreplan for festen og bestilles blomster. Mikael står som kok for maden og kan også komme med forslag til vin, hvilket eventuelt kan aftales på vinsmagningsarrangementet. Lotte er ansvarlig for og koordinerer arrangementet.

Ad 10)

Næste bestyrelsesmøde er d. 24. september kl. 15.30.

Ad 11)

Intet.